एसएलसी पास गरेपछि ११ कक्षा पढ्न म त्यो नयाँ स्कुल गएको थिएँ । घरबाट अलिक टाढा भए पनि त्यो स्कुलको ख्याति राम्रो भएकोले छोरोले अंक सुधार्ला कि भनेर भर्ना गरिदिनुभएको थियो बुबाले । स्कुल फेर्दा म पनि खुसी थिएँ । मेरो खुसीको कारण भने अर्कै थियो । प्राथमिकदेखि १० कक्षासम्म पढ्दा मलाई कुनै न कुनै सहपाठीले लम्कीझम्की गर्थ्यो । खासमा एउटा शाही बज्या थियो- राकेश । त्यसले त अचाक्ली गर्थ्यो ।
